ЕрыскъыхэкI хэплъыхьахэр щагъэхьэзыр
Гладышев Георгий Химие щIэныгъэхэм я доктор, профессор, ТворчествэмкIэ дунейпсо академием (щIэныгъэ, щэнхабзэ, жылагъуэ лэжьыгъэ) и президент Гладышев Георгийрэ «Дыщэ щхьэмыж» агроконцерным и унафэщI IутIыж Арсенрэ фокIадэм и 10-м зэхуэзащ. Ахэр тепсэлъыхьащ лъэныкъуэхэм я Iуэху зыхэлъ IэнатIэхэм зэрыщызэдэлэжьэну щIыкIэм. Апхуэдэщ жьыгъэм пэлъэщыну шхыныгъуэ къабзэхэм я хьэкъкIэ цIыхухэм я узыншагъэр хъумэным, егъэфIэкIуэным, «ЩIалэгъуэмрэ гъащIэ кIыхьымрэ я ерыскъыгъуэхэр» центр хэхахэр къызэгъэпэщыным теухуахэр.
Жьыгъэм пэщIэт (геронтологие) ерыскъыхэкI хэплъыхьахэр къарур зэтезыIыгъэ, Iэпкълъэпкъыр узыншэу зыгъэлажьэ, клеткэхэр къэзыгъэщIэрэщIэж, гъащIэм къыпезыгъащэ, ар нэхъ тынш зыщI шхыныгъуэ къабзэщ.
Гладышев Георгий и гуапэу къыхигъэщащ «Дыщэ щхьэмыж» агроконцерныр мэкъумэшхэкI продукцэхэм иджырей щIэныгъэм тету зэрелэжьыр икIи «Ерыскъы хэплъыхьахэр узыншагъэм, гъащIэ кIыхьымрэ жанагъымрэ я хэкIыпIэщ» программэм хэтыну зэрыхьэзырыр.
ТворчествэмкIэ дунейпсо академием и президентым къызэрилъытэмкIэ, къэралым и экономикэм зегъэужьыным, ерыскъы, мэкъумэшхэкI продукцэхэм я рынокхэм мылъку хузэщIэгъэуIуэным, абыхэм я Iуэхур егъэфIэкIуэным программэр сэбэп хуэхъунущ.
«Дыщэ щхьэмыжым» и лэжьыгъэр псом япэу зытрищIыхьыр къэуат зыщIэлъ, фIагъышхуэ зиIэ ерыскъыхэкI къабзэхэр гъэхьэзырынырщ. Абы и хъубжэр мэкъумылэ хэплъыхьакIэ ягъашхэ, къабзагъэр щебэкI щIыпIэхэм щагъэхъуакIуэ. Агроконцерным и псэуалъэхэри, IэщхэкIхэм щелэжь и предприятэхэри европей пщалъэм къитIасэу яухуащ икIи абыхэм къапэхъун Кавказ Ищхъэрэ федеральнэ щIыналъэм иткъым.
IутIыж Арсен Гладышев Георгий къызэрилъытэмкIэ, цIыхухэм я узыншагъэр, я жанагъыр (молодость) хъумэным, егъэфIэкIуэным хуэунэтIауэ «Дыщэ щхьэмыж» агроконцернымрэ ТворчествэмкIэ дунейпсо академиемрэ я мурадыр зрагъэхъулIэнымкIэ ефIэкIыныгъэшхуэ зиIэ ди щIыналъэр, къурш хьэуар, нарзаныпс къабзэ дыдэхэр, ди щIы берычэтыр, Кавказым и удз хущхъуэхэр, апхуэдэу IэнатIэхэм къыщагъэсэбэп инновацэ технологиехэр хэкIыпIэ гъуэзэджэщ.
ХЬЭВЭЯЩХЬЭ Заринэ,
«Дыщэ щхьэмыж» агроконцерным
и пресс-IуэхущIапIэм и унафэщI.
